רייצ'ל האנט

רייצ'ל הנדרסון האנט (באנגלית: Rachel Henderson Hunt; נולדה ב-19 במאי 1965) היא פוליטיקאית אמריקאית המכהנת כסגנית המושל ה-36 של מדינת קרוליינה הצפונית מאז ינואר 2025. האנט, חברת המפלגה הדמוקרטית, כיהנה טרם היבחרה לסגנית המושל כחברת הסנאט של קרוליינה הצפונית מטעם מחוז הבחירה ה-42, החולש של מחוז מקלנבורג, בין השנים 2022–2025. בין השנים 2019–2023 כיהנה כחברת בית הנבחרים של קרוליינה הצפונית.

האנט היא בתו הבכורה של מושל קרוליינה הצפונית לשעבר ג'ים האנט. היא האישה השנייה המכהנת כסגנית מושל קרוליינה הצפונית אחרי בוו פרדו.

 ראשית חייה 
האנט, בתם של מושל קרוליינה הצפונית לשעבר ג'ים האנט ורעייתו קרולין האנט , נולדה ב-19 במאי 1965 בקטמנדו שבנפאל, שם עבד אביה באותה עת עבור קרן פורד. היא גדלה לצד אחיה, בקסטר האנט, במחוז וילסון הכפרי שבקרוליינה הצפונית עד שאביהם נבחר למושל בנובמבר 1976. האנט היא עורכת דין ויועצת מוסמכת ללימודים גבוהים. בשנת 1987 השלימה לימודי תואר ראשון באנגלית ובמדע המדינה באוניברסיטת קרוליינה הצפונית בצ'אפל היל, ולאחר מכן השלימה לימודי תואר שני במשפטים בבית הספר למשפטים של אוניברסיטת קרוליינה הדרומית.

 באספה הכללית של קרוליינה הצפונית 
האנט נבחרה לראשונה לבית הנבחרים של קרוליינה הצפונית מטעם מחוז הבחירה ה-103 בבחירות 2018, לאחר שניצחה את נציג המחוז המכהן מטעם המפלגה הרפובליקנית ויליאם מ. בראולי. מערכת הבחירות של 2018 הוכרעה בפער של 68 קולות בלבד, והייתה אחת ממערכות הבחירות היקרות ביותר לאספה הכללית של קרוליינה הצפונית באותה שנה. האנט נבחרה מחדש בבחירות 2020 בפער של 9.86% בהתמודדות חוזרת מול בראולי. 

בבחירות 2022 נבחרה האנט לסנאט של קרוליינה הצפונית כמחליפתו של ג'ף ג'קסון, שפינה את המושב כדי להתמודד אל בית הנבחרים של ארצות הברית. ב-8 בנובמבר 2022 ניצחה האנט את שריל רוסו בבחירות ונבחרה כנציגת מחוז הבחירה ה-42 בסנאט המדינתי.

על אף שכיהנה מטעם סיעת המיעוט בסנאט, האנט סייעה בהעברת חוקים דו־מפלגתיים אחדים, בהם חקיקה בתחום האנרגיה הנקייה שתכליתה להפחית את פליטות הפחמן ב-70%. בנוסף האנט נתנה את חסותה להצעות חוק שנועדו לעגן בחוק את פסק דין רו נגד וייד של בית המשפט העליון של ארצות הברית ולהרחיב את תוכנית מדיקייד.

 סגנית מושל קרוליינה הצפונית 
 בחירות 2024 
בשנת 2024 התמודדה האנט בבחירות המקדימות של המפלגה הדמוקרטית לתפקיד סגן מושל קרוליינה הצפונית. בתמיכת המושל היוצא רוי קופר, היא ניהלה מסע בחירות שהתמקד בהגדלת המימון לחינוך הציבורי, בהרחבת הנגישות לשירותי בריאות, ובסיוע לעסקים קטנים. בבחירות המקדימות גרפה 70.35% מקולות הבוחרים וגברה על חבר הסנאט המדינתי בן קלארק והמועמד מארק ה. רובינסון.

בבחירות הכלליות התמודדה מול היועץ הפוליטי הרפובליקני האל וות'רמן. האנט הציגה את וות'רמן כקיצוני והתנגדה להטלת מגבלות נוספות על הפלות, בהן תמך. האנט ניצחה בבחירות והפכה לדמוקרטית הראשונה שנבחרה לתפקיד מאז וולטר דלטון .

 כהונתה 
ממוזער|האנט נואמת כסגנית המושל, פברואר 2025
האנט הושבעה לתפקידה כסגנית המושל ב-1 בינואר 2025.

בעת מעברה של האנט וצוותה לבית הוקינס-הרטנס, התברר כי חלק מהחדרים במעון נותרו ריקים וכי חסרים רהיטים רבים כגון כיסאות, שולחנות, ומנורות. סוכנויות ממשלתיות החלו להחליף את הריהוט עבור הסגל של האנט, והיא הגישה בקשת תקציב למשרד התקציב והניהול של קרוליינה הצפונית בסך 97 אלף דולר לריהוט חדש ולשטיחים, וכן 115 אלף דולר לשיפור מערך האבטחה של המבנה. האנט הביעה רצון לפתוח מחדש את המעון לאירועים ולסיורים עבור ציבור, כפי שעשה סגן המושל לשעבר דן פורסט .

במרץ 2025 מינה המושל ג'וש סטיין את האנט ליושבת ראש-משותפת של כוח משימה חדש לטיפול בילדים ולחינוך בגיל הרך.

 חיים אישיים 
האנט מתגוררת בשארלוט שבקרוליינה הצפונית. ב-1 באוגוסט 1994 נישאה לאוליבר נילנדר, רופא במקצועו, ולשניים שני ילדים.

 קישורים חיצוניים 



 הערות שוליים 

קטגוריה:בוגרות אוניברסיטת קרוליינה הצפונית בצ'אפל היל
קטגוריה:בוגרי בית הספר למשפטים באוניברסיטת קרוליינה הדרומית
קטגוריה:חברות המפלגה הדמוקרטית (ארצות הברית)
קטגוריה:חברי האספה הכללית של קרוליינה הצפונית
קטגוריה:סגני מושלי קרוליינה הצפונית
קטגוריה:אמריקאיות שנולדו ב-1965